作者:盧照鄰
標題:詠史四首
內容:季生昔未達，身辱功不成。髡鉗為臺隸，灌園變姓名。幸逢滕將軍，兼遇曹丘生。漢祖廣招納，一朝拜公卿。百金孰雲重，一諾良匪輕。廷議斬樊噲，群公寂無聲。處身孤且直，遭時坦而平。丈夫當如此，唯唯何足榮。大漢昔雲季，小人道遂振。玉帛委奄尹，斧鑕嬰縉紳。邈哉郭先生，卷舒得其真。雍容謝朝廷，談笑獎人倫。在晦不絕俗，處亂不為親。諸侯不得友，天子不得臣。沖情甄負甑，重價折角巾。悠悠天下士，相送洛橋津。誰知仙舟上，寂寂無四鄰。公業負奇志，交結盡才雄。良田四百頃，所食常不充。一為侍御史，慷慨說何公。何公何為敗，吾謀適不同。仲穎恣殘忍，廢興良在躬。死人如亂麻，天子如轉蓬。干戈及黃屋，荊棘生紫宮。鄭生運其謀，將以清國戎。時來命不遂，脫身歸山東。凜凜千載下，穆然懷清風。昔有平陵男，姓朱名阿遊。直發上沖冠，壯氣橫三秋。願得斬馬劍，先斷佞臣頭。天子玉檻折，將軍丹血流。捐生不肯拜，視死其若休。歸來教鄉裡，童蒙遠相求。弟子數百人，散在十二州。三公不敢吏，五鹿何能酬。名與日月懸，義與天壤儔。何必疲執戟，區區在封侯。偉哉曠達士，知命固不憂。